CELEX: 32021R1873
Language: et
Date: 2021-10-20 00:00:00
Title: Euroopa Parlamendi ja nõukogu määrus (EL) 2021/1873, 20. oktoober 2021, milles käsitletakse ühenduse sordikaitse tähtaja pikendamist liigi Asparagus officinalis L. sortide ning lillesibulate ja puituvate marja- ja dekoratiivkultuuride sortide puhul

26.10.2021   
               
               
                  ET
               
               
                  Euroopa Liidu Teataja
               
               
                  L 378/1
               
            
         EUROOPA PARLAMENDI JA NÕUKOGU MÄÄRUS (EL) 2021/1873,
         20. oktoober 2021,
         milles käsitletakse ühenduse sordikaitse tähtaja pikendamist liigi Asparagus officinalis L. sortide ning lillesibulate ja puituvate marja- ja dekoratiivkultuuride sortide puhul
         EUROOPA PARLAMENT JA EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 118 esimest lõiku,
         võttes arvesse Euroopa Komisjoni ettepanekut,
         olles edastanud seadusandliku akti eelnõu liikmesriikide parlamentidele,
         võttes arvesse Euroopa Majandus- ja Sotsiaalkomitee arvamust (1),
         toimides seadusandliku tavamenetluse kohaselt (2)
         
         ning arvestades järgmist:
         
                     (1)
                  
                  
                     Liigi Asparagus officinalis L. ning lillesibulate ja puituvate marja- ja dekoratiivkultuuride geneetiline taust on keeruline või nende paljundamine aeganõudev või tehniliselt keerukas, seepärast on aretamine tehniliselt keeruline ja selleks on vaja investeerida teadus- ja arendustegevusse. Pärast nimetatud liikidele sordikaitse andmist kulub aastaid, et taimi paljundada ja luua mõistliku sissetuleku tagamiseks piisava suurusega varu. Seega on ajavahemik, mille jooksul saab kaitsealuse sordi omanik sordikaitse alusel sissetulekut, piiratud. Selleks et soodustada investeerimist nimetatud liikide sortidega seotud teadus- ja arendustegevusse, on vaja pikendada sordikaitse tähtaega ja soodustada aretustegevust uute sortide arendamiseks, et vastata põllumajandustootjate ja tarbijate vajadustele ning tegeleda kliimamuutuste mõjuga. Selleks et need investeeringud end ära tasuks, kulub rohkem aega kui valdava enamiku muude liikide, näiteks põllumajanduskultuuride puhul, millel on sageli lühem kasvutsükkel ning suurem ja ulatuslikum tarbijaskond.
                  
               
                     (2)
                  
                  
                     Liigi Asparagus officinalis L. ning lillesibulate ja puituvate marja- ja dekoratiivkultuuride puhul kulub uue sordi turuletoomise ja tarbijatele tutvustamise kasumlikkuse saavutamiseks teiste liikidega võrreldes rohkem aega, kuna kogemused on näidanud, et sellise uue sordi kaubanduslik väärtus avaldub alles pikas perspektiivis. Nimetatud põhjustel on teadus- ja arendustegevusse tehtavate investeeringute õiglane tulusus kõnealuste liikide puhul muude liikidega võrreldes saavutatav üksnes sordikaitse suhteliselt hilises etapis.
                  
               
                     (3)
                  
                  
                     Nõukogu määrusega (EÜ) nr 2100/94 (3) kehtestatakse ühenduse sordikaitse süsteem, mis on taimesortidele kohaldatavate ühenduse tööstusomandiõiguste üks ja ainus vorm. Kõnealuse määruse artikli 19 lõike 1 kohaselt laieneb ühenduse sordikaitse kuni sordi kaitse alla võtmise aastale järgneva 25. kalendriaasta lõpuni või viinapuu- ja puuliikide puhul kuni 30. kalendriaasta lõpuni.
                  
               
                     (4)
                  
                  
                     Õiglase tulu saamist soodustava õiguskeskkonna loomiseks on asjakohane pikendada liigi Asparagus officinalis L. sortide ning lillesibulate ja puituvate marja- ja dekoratiivkultuuride sortide puhul ühenduse sordikaitse tähtaega veel viie aasta võrra. Pikendada tuleks sellise sordikaitse tähtaega, mis on antud enne käesoleva määruse jõustumist, selle jõustumise päeval või pärast seda.
                  
               
                     (5)
                  
                  
                     Ühetaolisuse tagamiseks tuleks liigi Asparagus officinalis L. sortide ning lillesibulate ja puituvate marja- ja dekoratiivkultuuride sortide puhul pikendada kogu ühenduse sordikaitse tähtaega.
                  
               
                     (6)
                  
                  
                     Pikendatud tähtaega tuleks lühendada, kui enne ühenduse sordikaitse andmist kehtis kõnealustele sortidele liikmesriigis riiklik sordikaitse ning aretajatel oli seega juba võimalus nende sortide abil tulu teenida,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Ühenduse sordikaitse tähtaja pikendamine
            
               1.   Määruse (EÜ) nr 2100/94 artikli 19 lõikes 1 sätestatud ühenduse sordikaitse tähtaega pikendatakse liigi Asparagus officinalis L. sortide ning lillesibulate ja puituvate marja- ja dekoratiivkultuuride sortide puhul viie aasta võrra.
            
            
               2.   Käesoleva artikli lõige 1 ei piira määruse (EÜ) nr 2100/94 artikli 116 lõike 4 neljanda taande kohaldamist.
            
         
         
            Artikkel 2
            Pikendatud tähtaja lühendamine
            Sortide puhul, mis võeti enne ühenduse sordikaitse alla võtmist ühe või mitme riikliku sordikaitse alla, kuid mille suhtes ei kohaldata määruse (EÜ) nr 2100/94 artikli 116 lõike 4 neljandat taanet, lühendatakse käesoleva määruse artiklis 1 sätestatud pikendatud tähtaega pikima täiskalendriaastates perioodi võrra, mille jooksul on sama sordi suhtes enne selle ühenduse sordikaitse alla võtmist kehtinud liikmesriigis riiklik sordikaitse.
         
         
            Artikkel 3
            Jõustumine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Strasbourg, 20. oktoober 2021
            
               
                  Euroopa Parlamendi nimel
               
               
                  president
               
               D. M. SASSOLI
            
            
               
                  Nõukogu nimel
               
               
                  eesistuja
               
               A. LOGAR
            
         
         
            (1)  ELT C 220, 9.6.2021, lk 86.
         
            (2)  Euroopa Parlamendi 14. septembri 2021. aasta seisukoht (Euroopa Liidu Teatajas seni avaldamata) ja nõukogu 5. oktoobri 2021. aasta otsus.
         
            (3)  Nõukogu 27. juuli 1994. aasta määrus (EÜ) nr 2100/94 ühenduse sordikaitse kohta (EÜT L 227, 1.9.1994, lk 1).